SL Uradni list Evropske unije C 78/9

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 78/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„PANCETTA DI CALABRIA“

Št. ES: IT-PDO-0217-1567-19.10.2011

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☐

—

☐

2. Vrsta spremembe

—

☐

—

☒

—

☐

—

☐

3. Spremembe

Opis proizvoda

— Povečana je največja dovoljena debelina zorjenega proizvoda „Pancetta di Calabria“, s čimer sta dosledneje upoštevani značilna tradicionalna predelava in velikost začetnih kosov mesa.

Dokazilo o poreklu

— Dopolnjeno je besedilo proizvodne specifikacije v zvezi s postopki, po katerih morajo proizvajalci zagotoviti elemente dokazila o poreklu, kakor je določeno v Uredbi (EU) št. 1151/2012.

Metoda pridobivanja

— Bolj jasno in razločno so navedene zahteve glede pasme, starosti ob zakolu in teže; med dovoljene genotipe je vključena avtohtona „apulijsko-kalabrijska“ pasma, za katero je značilna črna barva. Na podlagi značilnosti avtohtone populacije, ki je tradicionalno prisotna v deželah Apulija in Kalabrija, je bil vzpostavljen rodovniški register te pasme; med dovoljene genotipe je zaradi svoje razširjenosti na izvornem območju prašičev vključena pasma „duroc“; poleg tega so jasno določene pasme, ki se jih nikakor ne sme uporabiti, saj niso združljive z vzrejo težkega prašiča, ki je primeren za proizvodnjo suhih mesnin.

— V zvezi z identifikacijo prašičev je uvedena možnost, da se oznaka, določena v veljavni specifikaciji, nadomesti z identifikacijsko številko rojstnega gospodarstva prašiča, tetovirano na stegno prašiča.

— Jasno je določena zahteva glede prisotnosti beljakovin v krmi.

— Pojasnjen je pomen izraza „krmljenje s pomijami“.

— Natančno so navedene sestavine, ki jih je treba uporabiti, s čimer se popravi očitna bistvena napaka v veljavnem besedilu, in sicer „pekoča paprika, določeni v veljavnih zakonskih določbah“. Jasno je, da je bilo za besedama „pekoča paprika“ zaradi napake ob prepisu izpuščeno nadaljnje besedilo o sestavinah in dodatkih, ki naj bi bili „določeni v veljavnih zakonskih določbah“. S spremembo je „pekoča paprika“ natančneje opredeljena kot „feferon/rdeča paprika“, ki oba spadata v vrsto Capsicum L. Razlaga naravnih sestavin, ki še niso bile navedene v veljavnem besedilu, ustreza postopkom, ki se tradicionalno uporabljajo na izvornem območju.

— Podrobno je opredeljen pozitivni seznam dovoljenih dodatkov. Uporaba dodatkov ščiti pred razvojem mikrobov, ki škodujejo proizvodu, pripomore k počasnemu zorenju, ki je zanj značilno, in varuje značilnosti proizvoda „Pancetta di Calabria“ pred spremembami, ki bi nastale zaradi neželene fermentacije.

— Povečani sta največja dovoljena debelina in teža sveže potrebušine, s čimer je dosledneje upoštevana značilna tradicionalna predelava.

— Najdaljši dovoljeni čas soljenja je podaljšan z osem na štirinajst dni, s čimer je dosledneje upoštevana značilna tradicionalna predelava.

— Določeno je, da je v skladu s tradicionalno proizvodnjo najkrajši čas zorenja 30 dni.

Označevanje

— Dodan je logotip za identifikacijo proizvoda „Pancetta di Calabria“ ZOP.

— Predvidena je možnost, da se proizvod daje na trg v vakuumskem pakiranju ali v kontrolirani atmosferi, cel, v kosih ali narezan. V veljavni specifikaciji te možnosti niso predvidene, vendar so postale potrebne, da se lahko kljub spreminjanju načinov nakupovanja in uživanja proizvoda ohranijo njegove organoleptične lastnosti.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„PANCETTA DI CALABRIA“

Št. ES: IT-PDO-0217-1567-19.10.2011

ZGO ( ) ZOP ( X )

1. Ime

„Pancetta di Calabria“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

„Pancetta di Calabria“ se izdeluje s predelavo mesa s spodnjega dela prašičjih reber. Sveža potrebušina s kožo, ki lahko tehta od tri do šest kilogramov, mora biti narezana pravokotno v debelini od tri do šest centimetrov. Pripravam sledi soljenje, ki traja od štiri do 14 dni. Površina se lahko posuje z mletimi feferoni in drugimi naravnimi sestavinami. Zorenje traja vsaj 30 dni. „Pancetta di Calabria“ je ob dajanju na trg pravokotne oblike z debelino od tri do pet centimetrov, ob razrezu je rožnatega videza z izmenjujočimi se tankimi progami pustega mesa in maščobe ter ima prijeten okus.

3.3 Surovine (samo za predelane proizvode)

„Pancetta di Calabria“ mora biti izdelana s predelavo mesa prašičev, vzrejenih na ozemlju dežele Kalabrija.

Za izdelavo se ne sme uporabiti meso merjascev in svinj.

Prašiči morajo gensko ustrezati lastnostim, značilnim za težkega italijanskega prašiča, vzrejenega iz tradicionalnih velikih pasem, kot so:

— apulijsko-kalabrijska pasma;

— pasmi „large white“ in italijanski „landrace“, izboljšani v skladu z italijansko rodovniško knjigo, ali potomci merjascev teh pasem;

— prašiči, ki so potomci merjascev pasme „duroc“, izboljšane v skladu z italijansko rodovniško knjigo;

— prašiči, ki so potomci merjascev drugih pasem ali hibridnih merjascev, če merjasci – bodisi rojeni v Italiji ali tujini – izhajajo iz selekcijskih shem ali shem križanja za vzrejo težkega prašiča, katerih namen ni nezdružljiv z italijansko rodovniško knjigo.

Izrecno pa se ne smejo uporabljati:

— prašiči z nezaželenimi lastnostmi, predvsem z občutljivostjo na stres (PSS);

— čistokrvne živali pasem belgijski „landrace“, „hampshire“, „pietrain“ in „spot“.

Povprečna teža posamezne skupine prašičev ob zakolu mora biti najmanj 140 kg.

3.4 Krma (samo za proizvode živalskega izvora)

Prašiče je treba krmiti s krmno mešanico, ki je v najmanj 50 % sestavljena iz ječmena, krmnega boba, koruze, želoda in čičerike.

Kot krmo ni dovoljeno uporabljati kasave in krompirja ter stranskih proizvodov, zaradi katerih utegneta meso in maščoba dobiti nezaželen okus ter vonj.

Med pitanjem je zaradi doseganja večje čvrstosti mesa prepovedano krmljenje s pomijami. Krmljenje s pomijami pomeni uporabo stranskih proizvodov predelave mleka.

Najmanj dva meseca pred zakolom je treba pri krmljenju dati prednost beljakovinskim sestavinam, zato mora krma vsebovati najmanj 12 % beljakovin.

Krma mora izvirati z geografskega območja proizvodnje, če to omogočajo razmere na trgu.

3.5 Posebne faze proizvodnje, ki jih je treba izvajati na opredeljenem geografskem območju

Na ozemlju dežele Kalabrija morajo potekati proizvodne faze vzreje in zakola prašičev; faze izbora mesa; faze dajanja v ovitek, vezanja in zorenja.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

Ime zaščitene označbe porekla „Pancetta di Calabria“ mora biti navedeno z razločnimi in neizbrisnimi črkami, ki se jasno ločijo od vseh drugih napisov na etiketi ali priloženem listku ali napisov na embalaži razrezanega proizvoda, takoj za njim pa mora biti navedeno še „Denominazione d’Origine Protetta“ (zaščitena označba porekla).

Na etiketi mora biti prikazan naslednji logotip proizvoda „Pancetta di Calabria“ ZOP:

4. Jedrnata opredelitev geografskega območja

„Pancetta di Calabria“ se izdeluje na tradicionalnem območju proizvodnje, ki obsega ozemlje dežele Kalabrija.

5. Povezava z geografskim območjem

5.1 Značilnosti geografskega območja

Geografsko območje proizvodnje leži na jugu Italije, zanj pa je značilno toplo do zmerno podnebje z majhno količino padavin, ki so pretežno v zimskem času. Ozemlje je v glavnem gričevnato in gorato, ker pa se nahaja na polotoku, ima tudi več kot 800 km obale ob Tirenskem in Jonskem morju. Kombinacija morja, gričev in gora ustvarja v Sredozemlju posebne podnebne pogoje.

Poleg ugodnih podnebnih pogojev je pomembna tudi sposobnost lokalnih proizvajalcev, ki se je skozi čas še utrjevala in prenašala naprej, da pri izdelavi proizvoda „Pancetta di Calabria“ izvajajo posebne postopke, kot so izbira kosov mesa in priprava na soljenje. Še en element, ki izhaja iz tradicionalnega načina proizvodnje, je uporaba začimb, kot so mleti feferoni.

5.2 Posebnosti proizvoda

„Pancetta di Calabria“ je zorjen proizvod in tipičen kalabrijski mesni delikatesni izdelek. Izdeluje se s predelavo mesa s spodnjega dela prašičjih reber, kosi mesa pa potrebujejo kompleksno obdelavo. Za proizvod sta značilni pravokotna oblika in površina, posuta z začimbami. Ob razrezu je rožnatega videza z izmenjujočimi se tankimi progami pustega mesa in maščobe ter ima prijeten okus.

5.3 Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Lastnosti proizvoda „Pancetta di Calabria“ so odvisne od razmer v okolju ter naravnih in človeških dejavnikov.

Za območje, kjer se izdeluje in predeluje proizvod „Pancetta di Calabria“, je značilna povezava z okoljem, ki ga določata tipično južnoitalijansko podnebje z majhno količino padavin, običajno pretežno v zimskem času, in geografska lega teh območij, ki jim tudi posebne vetrovne razmere in gibanje temperatur omogočajo vzdrževanje optimalnih pogojev v zorilnicah.

Za pripravo proizvoda „Pancetta di Calabria“ so pomembne izkušnje proizvajalcev z izborom kosov mesa. Uporabljajo se kosi s prašičjih reber, ki jih proizvajalci skrbno predelajo. Kos s kožo se pred soljenjem natančno obreže in nareže tako, da dobi pravokotno in trdno obliko. Nadalje se je pri predelavi mesa ohranila uporaba naravnih aromatičnih esenc, ki vplivajo na organoleptične lastnosti proizvoda. Celota „surovina – proizvod – ime“ je tesno povezana z družbeno-gospodarskim razvojem opredeljenega geografskega območja, saj določa posebne lokalne tradicije in načine uporabe. Zlasti značilna je uporaba surovine, povezane z vzrejo težkih prašičev z lastnostmi italijanskih rodovnih linij, ki so tudi krmljeni z rastlinskimi proizvodi, značilnimi za to območje. „Pancetta di Calabria“ je torej zaradi podnebja v regiji, krme prašičev in človeških dejavnikov tesno povezana z geografskim območjem.

Sklic na objavo specifikacije proizvoda

(Člen 5(7) Uredbe (ES) št. 510/2006 (4))

Pristojni organ je z objavo predloga za priznanje proizvoda „Pancetta di Calabria“ ZOP v Uradnem listu Italijanske republike št. 171 z dne 25. julija 2011 začel nacionalni postopek ugovora.

Konsolidirano besedilo proizvodne specifikacije je na voljo na: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer v desnem zgornjem kotu zaslona kliknete „Prodotti DOP IGP“, nato „Prodotti DOP IGP STG“ (na levi strani) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.